La secretària tècnica de la Comissió relaciona les reclamacions que han tingut entrada des del darrer Ple en què es va donar compte de l'activitat setmanal que havia estat el de 12 de març, i que són les reclamacions a les quals els corresponen els números des del 187/2020 fins a la 191/2020.
Es dóna per llegida l'acta de la sessió del dia 27 de febrer de 2020, corresponent a la sessió novena del Ple de 2020.
Proposta de resolució de finalització de la Reclamació 19/2020 per acord de mediació
La Proposta de resolució de finalització de la Reclamació 19/2020 per acord de mediació, de la qual n'és el ponent el senyor Josep Mir, formulada contra l'Ajuntament de Badalona i que té per objecte l'accés a informació sobre el plec de contracte de neteja, recull els elements principals de la tramitació del procediment i l'acord assolit entre les parts que permet finalitar del procediment, atès que no s'hi aprecien elements contraris a l'ordenament jurídic.
Proposta de resolució de finalització de la Reclamació 90/2020 per pèrdua d'objecte
La Proposta de finalització de la Reclamació 90/2020 per pèrdua d'objecte, de la qual n'és el ponent el senyor Josep Mir, i que ha estat interposada contra l'Ajuntament de l'Hospitalet de Llobregat, en el marc de la qual es reclama l'accés a dades diverses sobre el col·lectiu de diversitat funcional, relaciona les actuacions dutes a terme i que permeten cloure el procediment per pèrdua sobrevinguda del seu objecte, atès que l'Ajuntament ha facilitat part de la informació reclamada i ha mostrat la disposició a facilitar la resta a la part reclamant, un sindicat, de manera que s'ha esvaït la controvèrsia plantejada respecte la totalitat del seu objecte.
Proposta de resolució de finalització de la Reclamació 125/2020 per pèrdua d'objecte
La Proposta de resolució de finalització de la Reclamació 125/2020 per pèrdua d'objecte, elaborada pel senyor Josep Mir, i que ha estat formulada contra l'Ajuntament de Tarragona respecte l'accés a un expedient de contractació de mobiliari urbà per part d'un grup polític municipal de l'Ajuntament, recull les actuacions dutes a terme durant la tramitació del procediment i la comunicació del grup municipal reclamant conforme la informació li ha estat facilitada, de manera que s'ha produït la pèrdua sobrevinguda de l'objecte de la reclamació.
Proposta de resolució de finalització de la Reclamació 147/2020 per pèrdua d'objecte
La Proposta de resolució de finalització de la Reclamació 147/2020 per pèrdua d'objecte, elaborada pel senyor Josep Mir, interposada contra l'Ajuntament de Barcelona i que té per objecte l'accés al catàleg de tipologies constructives i estats de vida, relaciona la tramitació del procediment de reclamació i el fet que la derivació que l'Ajuntament ha realitzat de la reclamació i que ha estat acreditada està fonamentada en la seva incompetència i que per tant, no disposa de la informació reclamada, de manera que s'ha donat la resposta possible a la informació reclamada i perviu, d'altra banda, la tramitació de la sol·licitud d'informació pública davant l'administració reclamada.
Proposta de resolució de finalització de la Reclamació 149/2020 per pèrdua d'objecte
La Proposta de resolució, elaborada pel senyor Josep Mir, de finalització de la Reclamació 149/2020 per pèrdua d'objecte, formulada contra el Departament de Treball, Afers Socials i Famílies de la Generalitat de Catalunya, i que té per objecte l'accés a l'annex a la Instrucció 3/2017 i documents relacionats amb aquest, recull les actuacions que s'han dut a terme durant la tramitació del procediment i proposa la finalització per pèrdua sobrevinguda del seu objecte, atès que l'administració ja ha facilitat tota la informació disponible.
El ponent de la Proposta formula unes correccions al text que incorpora a la resolució definitiva.
Proposta de resolució d'inadmissió parcial i pèrdua parcial de l'objecte de la Reclamació 153/2020
La Proposta de resolució d'inadmissió parcial i pèrdua parcial de l'objecte de la Reclamació 153/2020, interposada contra el Consorci de l'Autoritat del Transport Metropolità (ATM), elaborada pel senyor Josep Mir i que té per objecte l'accés a informació sobre la fonamentació jurídica existent per determinar els efectes del salari mínim en el transport públic, fonamenta la inadmissió parcial de l'objecte de la reclamació atès que una part de les pretensions de la persona reclamant no són objecte d'empara en exercici del dret a la informació pública, com ara donar difusió de la normativa o modificar la informació difosa en butlletins i fulletons, i en canvi, preveu finalitzar per pèrdua parcial de la resta de l'objecte de la reclamació, perquè l'ATM ha facilitat, en el marc d'aquest procediment, la resposta a la sol·licitud d'informació adreçada per la persona reclamant.
D'aquesta manera, s'ha donat resposta a la part reclamant de forma extemporània a la sol·licitud d'informació pública i correspon finalitzar el procediment, atès que s'ha esvaït la controvèrsia jurídica plantejada.
Proposta de resolució de finalització de la Reclamació 155/2020 per pèrdua d'objecte
La Proposta de resolució, de la qual n'és la ponent, la senyora Elisabet Samarra, de finalització de la Reclamació 155/2020 per pèrdua d'objecte, formulada contra l'Ajuntament de Pallejà, en el marc de la qual es demana l'Informe sobre un préstec concedir per l'Àrea Metropolitana de Barcelona a l'Ajuntament de Pallejà, relaciona les actuacions que s'han dut a terme durant la tramitació d'aquesta reclamació i que permeten finalitzar-la per pèrdua sobrevinguda del seu objecte, un cop la mateixa persona reclamant ha confirmat que ha rebut la informació l'accés a la qual reclamava.
Proposta de resolució d'estimació parcial de la Reclamació 166/2020
La Proposta de resolució d'estimació parcial de la Reclamació 166/2020, elaborada pel senyor Josep Mir, respecte la reclamació interposada contra el Departament de Treball, Afers Socials i Famílies de la Generalitat de Catalunya, en el marc de la qual es reclama accés a la còpia en paper de l'esborrany del Codi de l'Accessibilitat, fonamenta l'estimació parcial de la reclamació en què la persona reclamant ha motivat el seu dret d'accés a una còpia de l'esborrany del Codi i no en un accés per mitjans electrònics per causes de salut.
És per aquest motiu que la Proposta de resolució preveu el reconeixment parcial del dret d'accés amb format còpia perquè l'accés digital pot dificultar en aquest supòsit l'accés efectiu a la informació i acorda retrotreure la resolució de la sol·licitud d'accés de forma que l'administració reclamada pugui valorar mitjançant les actuacions pertinents per acreditar i determinar el grau de dificultat que la causa de salut implica per a l'accés a la informació reclamada i els formats disponibles.
Es considera pertinent destacar aquesta resolució al web de la Comissió.
Proposta de resolució de desestimació parcial i pèrdua parcial de l'objecte de la Reclamació 178/2020
La Proposta de resolució, que ha estat elaborada pel senyor Josep Mir que n'és el ponent, de desestimació parcial i pèrdua parcial de l'objecte de la Reclamació 178/2020, formulada contra l'Ajuntament de Begur, en el marc del qual es demanen els exàmens d'una convocatòria de selecció de personal, preveu la desestimació parcial d'una part de l'objecte de la reclamació, atès que l'administració reclamada ja havia facilitat parcialment la informació.
D'altra banda, en el marc d'aquest procediment l'Ajuntament ha donat resposta a la resta de la sol·licitud d'informació formulada i s'ha esvaït per tant, per la resta de l'objecte de la reclamació que pervivia, la controvèrsia plantejada, un cop l'Ajuntament ha motivat que no disposa d'informació addicional.
Proposta de resolució d'inadmissió de la Reclamació 180/2020
La Proposta de resolució, elaborada per la senyora Elisabet Samarra, d'inadmissió de la Reclamació 180/2020, interposada contra l'Ajuntament del Vendrell, i relativa a la consulta sobre una actuació realitzada per l'equip de Govern, fonamenta la inadmissibilitat de la reclamació en què el seu objecte no deriva d'una veritable petició d'informació preexistent, sinó d'una consulta jurídica formulada a la Secretaria Municipal per part d'una persona que té la condició de càrrec electe, i per tant, no pot trobar empara en la reclamació davant aquesta Comissió.
El senyor Josep Mir formula unes esmenes al text de la Proposta que s'incorporen a la resolució definitiva.
Proposta de resolució d'inadmissió de la Reclamació 190/2020
La Proposta de Resolució d'inadmissió de la Reclamació 190/2020, elaborada pel senyor Josep Mir, formulada contra l'Ajuntament de Tarragona, en el marc de la qual es reclama informació sobre les competències d'ESPIMSA per autoritzar terrasses de bar, recull la inadmissió del procediment de reclamació atès que la petició que es formula té la condició de consulta i el dret d'accés a la informació pública no obliga les administracions públiques a atendre consultes de la ciutadania, perquè resten fora del seu objecte, que es circumscriu a garantir l'accés a la documentació i informació ja elaborada que es trobi en poder de l'Administració.